Source: http://zalaegerszegitorvenyszek.birosag.hu/20130709/lenti-jarasbirosag-tortenete
Timestamp: 2018-05-21 11:23:26
Document Index: 7937395

Matched Legal Cases: ['bíróság ', 'bíróság ', 'bíróság\n', 'Bíróság\n', 'bíróság\n', 'bíróság ', 'bíróság ', 'bíróság ', 'bíróság ']

Lenti Járásbíróság története | Zalaegerszegi Törvényszék
Lenti Járásbíróság története
Megjelenés ideje: 2013. július 9., 15:30
1952-1984 Lenti Járásbíróság
1984-2012 Lenti Városi Bíróság
2013-tól Lenti Járásbíróság
Az intézmény és az épület rövid története
Lentiben 1952-től működik bíróság.
Az intézmény elhelyezésére megalakulásakor egy Kossuth utcai épület - eredetileg egy erdészeti szolgálati lakás és annak melléképületei - szolgáltak. Az átalakítási munkálatok elvégeztével 1952-ben ebben az épületben kezdhette meg működését a Lenti Járásbíróság, és itt is működött 1984- július 1-ig. Akkor költözött át a mai helyére, a Szabadság tér 9. szám alatti épületbe, jóval kedvezőbb körülmények közé. Ez az épület az ún. "Nagyház" eredetileg Esterházy áltulajdonát képezte. Az egyemeletes, közel 500 nm-es épület 1964-ben nagyarányú átépítésen és felújításon esett át, melynek során csaknem az egész épületet lebontották, és újabb emelettel is bővítették. Ekkor nyerte el jelenlegi formáját. A bíróság 1984. július 1-től használja az épület első emeletének 10 helyiségét.
Az elmúlt években megtörtént a tárgyalótermek és az irodák felújítása, így a bíróság elhelyezése megfelelő színvonalú.
A bíróságon 1997-től folyamatosan megnövekedett a polgári, a büntető peres és peren kívüli ügyek száma.
A város idegenforgalmából, a Lentiben és környékén az utóbbi években letelepedett külföldi állampolgárok nagy számából, a rédicsi határátkelőhely forgalmából, a szlovén és horvát határ közelségéből adódóan a külföldi állampolgárságú ügyfelek száma különösen megnőtt.
Az említett okok miatt büntető ügyszakban a csempészet, embercsempészés, közokirat-hamisítás bűncselekmény kategóriák domináltak, 1998-ban a büntető ügyeknek több mint 1/3-ban a vádlottak külföldi állampolgárok voltak.
Személyzeti viszonyok
A Lenti Járásbíróság 2014. január 1. napjától kettő bíróval, kettő bírósági titkárral és egy bírósági ügyintézővel működik.
A Lenti Járásbíróság (jogelődei) elnökeinek névsora
1952-1983 Gyimesi Nándor
1983-1994 Ferenczi György
1994-2012 Horváth Csabáné dr.
2012-től Horváth Zsolt